Onnie steel glo leerder (12) se selfoonArgieffoto ŉ Vrystaatse onderwyser is in hegtenis geneem nadat hy na bewering ŉ leerder se selfoon gesteel het toe die seun gevra het hy moet dit vir hom oppas. Sers. Ikobeng Hlubi, polisiewoordvoerder, sê beamptes het op 8 September ŉ klag ontvang oor die onderwyser van die Primêre Skool Rekgone in Bloemspruit by Bloemfontein nadat die leerder beweer het sy selfoon is gevat. “Volgens die slagoffer se verklaring was hy en sy klasmaats op die bepaalde dag besig met ŉ projek,” vertel Hlubi. “Die leerder het die onderwyser beleef gevra om sy selfoon vir hom veilig te hou, maar toe dit tyd raak om huis toe te gaan, het die onderwyser beweer hy weet nie wat van die foon geword het nie.” ŉ Saak van diefstal is by die Bloemspruit-polisiestasie vir nadere ondersoek aangegee. Eers Dinsdag, twee maande nadat die foon glo gesteel is, is die onderwyser betrap waar hy na bewering die selfoon gebruik het “asof dit sy eie was”. Hlubi vertel hy het ontken dat die foon die een is wat as gesteel aangemeld is, maar blykbaar was daar meer as genoeg bewyse dat die foon inderdaad aan die 12-jarige leerder behoort het. Die onderwyser is net daar in hegtenis geneem.